b'\n_START_ARTICLE_\nCST Thor\n_START_PARAGRAPH_\nCST Thor buvo su Sinclair QL suderinam\xc5\xb3 asmenini\xc5\xb3 kompiuteri\xc5\xb3 serija, kuri\xc4\x85 projektavo ir gamino \xe2\x80\x9eCambridge Systems Technology\xe2\x80\x9c kompanija XX am\xc5\xbeiaus devintojo de\xc5\xa1imtme\xc4\x8dio pabaigoje.\n_START_SECTION_\nThor PC\n_START_PARAGRAPH_\nPirmasis Thor PC (taip pat vadinamas Thor 1, dar kartais retrospektyviai vadinamas Thor 8) buvo i\xc5\xa1leistas 1986 metais. CST gamino QL periferij\xc4\x85, tod\xc4\x97l tai buvo logi\xc5\xa1kas \xc5\xbeingsnis po to, kai Sinclair Research Ltd nutrauk\xc4\x97 QL gamyb\xc4\x85. Kompanija nupirko nei\xc5\xa1parduotas QL dalis i\xc5\xa1 Sinclair ir papild\xc4\x97 standartin\xc4\x99 QL motinin\xc4\x99 plok\xc5\xa1t\xc4\x99 savo suprojektuota prapl\xc4\x97timo plok\xc5\xa1te, kuri suteik\xc4\x97 papildomus 512 kB operatyviosios atminties, papildomos pastoviosios atminties, nekintam\xc4\x85 realaus laiko laikrod\xc4\xaf, \xe2\x80\x9efloppy\xe2\x80\x9c diskeli\xc5\xb3 skaitytuv\xc4\x85, SCSI, Centronics lygiagre\xc4\x8di\xc4\x85, IBM PC stiliaus klaviat\xc5\xabros ir pel\xc4\x97s s\xc4\x85sajas. Viskas buvo sutalpinta \xc4\xaf neauk\xc5\xa1t\xc4\x85 metalin\xc4\xaf korpus\xc4\x85 su integruotu maitinimo bloku. Atmintis susid\xc4\x97jo i\xc5\xa1 vieno (Thor 1F) arba dviej\xc5\xb3 (Thor 2F) 3,5 colio diskeli\xc5\xb3 skaitytuv\xc5\xb3 arba i\xc5\xa1 vieno diskeli\xc5\xb3 skaitytuvo ir vieno 20 MB Rodime RO652 SCSI kietojo disko (Thor 2WF). \xc4\xae ROM buvo \xc4\xafra\xc5\xa1yta Eidersoft kompanijos ICE grafin\xc4\x97 vartotojo aplinka ir keletas Qdos prapl\xc4\x97tim\xc5\xb3. Taip pat kartu su Thor buvo pridedama speciali Psion Xchange taikom\xc5\xb3j\xc5\xb3 program\xc5\xb3 rinkinio versija (papildytas Psion program\xc5\xb3 rinkinys, kuris buvo parduodamas kartu su QL)._NEWLINE_Thor PC kainos be monitoriaus, pel\xc4\x97s ir PVM mokes\xc4\x8dio svyravo nuo \xc2\xa3599 iki \xc2\xa31399. Taip pat buvo teikiama atnaujinimo paslauga esamiems QL kompiuteriams._NEWLINE_I\xc5\xa1 viso buvo parduota apie 1100 Thor PC kompiuteri\xc5\xb3.\n_START_SECTION_\nThor 20/21\n_START_PARAGRAPH_\nThor 20 ir Thor 21 buvo Thor PC variantai, i\xc5\xa1leisti 1987 baland\xc5\xbeio m\xc4\x97nes\xc4\xaf, kuriuose vietoje pirminio procesoriaus buvo \xc4\xafstatyta prid\xc4\x97tin\xc4\x97 plok\xc5\xa1t\xc4\x97 su Motorola 68020 procesoriumi. Naujas procesorius veik\xc4\x97 12,5 Mhz taktiniu da\xc5\xbeniu. U\xc5\xbe didesn\xc4\x99 kain\xc4\x85 buvo galima \xc4\xafsigyti ir 16,67 Mhz procesori\xc5\xb3. Thor 21 kompiuteryje taip pat buvo \xc4\xafstatytas ir Motorola 68881 matematinis koprocesorius, veikiantis tokiu pa\xc4\x8diu da\xc5\xbeniu kaip ir pagrindinis procesorius. Veikimo sparta buvo gerokai didesn\xc4\x97 u\xc5\xbe Thor 1, ta\xc4\x8diau buvo ribojama 8 bit\xc5\xb3 sistemos operatyviosios atminties._NEWLINE_Thor 20 ir 21 buvo prekiaujami kartu su 68020 makro asembleriu ir procesoriaus dokumentacija. I\xc5\xa1 prad\xc5\xbei\xc5\xb3 buvo ketinama juos naudoti kaip \xc4\xafrenginius programin\xc4\x97s \xc4\xafrangos k\xc5\xabrimui planuojamam patobulintam 68020 modeliui, v\xc4\x97liau paleisti \xc4\xaf prekyb\xc4\x85._NEWLINE_Thor 20 ir 21 buvo labai brang\xc5\xabs (12,5 Mhz Thor 21 kainavo daugma\xc5\xbe dvigubai daugiau nei Thor 1F) ir buvo daugiausia paskolinti programin\xc4\x97s \xc4\xafrangos k\xc5\xabr\xc4\x97j\xc5\xb3 bendruomenei.\n_START_SECTION_\nThor XVI\n_START_PARAGRAPH_\nThor XVI buvo sukurtas kartu su Danijos kompanija DanSoft ir buvo pristatytas Personal Computer World renginyje 1987 met\xc5\xb3 rugs\xc4\x97jo m\xc4\x97nes\xc4\xaf. Skirtingai nuo ankstesni\xc5\xb3 modeli\xc5\xb3, Thor XVI aparatin\xc4\x97 \xc4\xafranga buvo sukonstruota i\xc5\xa1 naujo ir paremta Motorola 68000 8 Mhz procesoriumi bei 2 Mhz Motorola 68B02 koprocesoriumi audio ir \xc4\xafvedimo/i\xc5\xa1vedimo funkcijoms. Standarti\xc5\xa1kai buvo prieinama 512 kB operatyviosios atminties (ple\xc4\x8diamos iki 2 MB, v\xc4\x97liau iki 6,5 MB). Video aparatin\xc4\x97 \xc4\xafranga tur\xc4\x97jo su QL suderinamus video re\xc5\xbeimus, taip pat ir nauj\xc4\x85 16 spalv\xc5\xb3 re\xc5\xbeim\xc4\x85. Buvo integruotos diskeli\xc5\xb3 skaitytuvo, SCSI, Centronics, du RS-232, PC/AT klaviat\xc5\xabros, pel\xc4\x97s, QL prapl\xc4\x97timo ir QLAN tinklo s\xc4\x85sajos. Atminties galimyb\xc4\x97s buvo pana\xc5\xa1ios \xc4\xaf ankstesni\xc5\xb3 Thor kompiuteri\xc5\xb3, plius 40 MB kietojo disko ir bediskin\xc4\x97s tinklin\xc4\x97s darbo stoties konfig\xc5\xabracijos. Thor XVI korpusas buvo pana\xc5\xa1us \xc4\xaf ankstesni\xc5\xb3 Thor PC kompiuteri\xc5\xb3._NEWLINE_Thor XVI ROM tur\xc4\x97jo su Qdos suderinam\xc4\x85 operacin\xc4\x99 sistem\xc4\x85, kilusi\xc4\x85 i\xc5\xa1 Qdos 1.13 versijos ir pavadint\xc4\x85 Argos. Kaip ir ankstesni kompiuteriai, jis buvo parduodamas su Xchange programine \xc4\xafranga._NEWLINE_Gamyba prasid\xc4\x97jo 1988 prad\xc5\xbeioje ir apie 250 Thor XVI buvo pagaminti Jungtin\xc4\x97je Karalyst\xc4\x97je. Kainos buvo kiek didesn\xc4\x97s u\xc5\xbe Thor PC. V\xc4\x97liau tais pa\xc4\x8diais metais, siekiant padidinti pardavimus Europos rinkoje, buvo suformuota jungtin\xc4\x97 CST/DanSoft rinkodaros kompanija \xe2\x80\x93 Thor International. Thor XVI aparatin\xc4\x97 \xc4\xafranga buvo kiek atnaujinta ir gamyba perkelta \xc4\xaf Br\xc3\xbcel & Kj\xc3\xa6r gamykl\xc4\x85 Danijoje. Buvo plan\xc5\xb3 gaminti Thor kompiuterius pagal licencij\xc4\x85 Rusijoje, bet \xc5\xa1ie planai taip ir liko ne\xc4\xafgyvendinti._NEWLINE_Kitais metais Thor International (ir CST) su\xc5\xbelugo su pyk\xc4\x8diais ir buvo i\xc5\xa1keltas ie\xc5\xa1kinys d\xc4\x97l neteis\xc4\x97t\xc5\xb3 partneri\xc5\xb3 veiksm\xc5\xb3.'